A BIZOTTSÁG 2163/2005/EK RENDELETE
(2005. december 22.)
a marha- és borjúhúságazat termékeire vonatkozó kiviteli engedélyek iránti kérelmek elutasításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1),
tekintettel a marha- és borjúhús-ágazatbeli behozatali és kiviteli engedélyekre vonatkozó alkalmazási szabályokról, valamint a 2377/80/EGK rendelet hatályon kívül helyezéséről szóló, 1995. június 26-i 1445/95/EK bizottsági rendeletre (2) és különösen annak 10. cikke (2) bekezdése első bekezdésének b) és c) pontjára, valamint (2b) bekezdésére,
mivel:
(1)
2005. december 20-án a Bizottság bejelentette politikai szándékát a marha- és borjúhúsra vonatkozó export-visszatérítések rögzítéséről szóló, 2005. december 7-i 2000/2005/EK rendelet (3), oly módon történő módosítására, hogy a jövőben nem hagyhatók jóvá export-visszatérítések az Egyiptomba és Libanonba szállítandó, vágásra szánt felnőtt hím szarvasmarhafélék kivitelére.
(2)
Megállapítható, hogy az e bejelentést követő napokban a fent említett rendeltetési helyekre szállítandó, vágásra szánt felnőtt hím szarvasmarhafélékre vonatkozó kiviteli engedélyek iránti kérelmek száma a szokásosnál magasabb volt. A 2000/2005/EK rendelet módosítására tekintettel e kérelmeket spekulatív jellegűeknek kell tekinteni.
(3)
A még jóvá nem hagyott kiviteli engedélyek iránti kérelmeket ezért el kell utasítani, a kiviteli engedélyek iránti kérelmek benyújtását pedig e rendelet hatálybalépésétől számított öt munkanapra fel kell függeszteni,
ELFOGADTA EZT A RENDELETET:
1. cikk
Elutasításra kerülnek az ezen rendelet hatálybalépését megelőző négy munkanap során benyújtott, az előzetesen rögzített mértékű export-visszatérítésre kiállított azon kiviteli engedélyek iránti kérelmek, amelyek az Egyiptomba és Libanonba szállítandó, vágásra szánt felnőtt hím szarvasmarhafélékre (KN-kód 0102 90 71 9000) vonatkoznak.
Az ezen állatokra vonatkozó kiviteli engedélyek iránti kérelmek benyújtása e rendelet hatálybalépésétől számított öt munkanapra felfüggesztésre kerül.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. december 22-én.